71. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Ε.11534 της 21/30 Δεκ. 1978 (ΦΕΚ Β΄ 1150) Περί της διαδικασίας βεβαιώσεως του φόρου εισοδήματος που αναλογεί στο ποσό της Βουλευτικής αποζημιώσεως. Κυρώθηκε και έχει ισχύ νόμου από την έκδοσή της από την παρ. 1 άρθρου πέμπτου Νόμ. 979/1979, ΦΕΚ Α΄ 234, κατωτ. αριθ. 78 Έχοντας υπόψη: 1.Τις διατάξεις του άρθρ. 5 του Ζ΄ Ψηφίσματος (ΦΕΚ 23/1975 τεύχ. Α΄) «περί καταργήσεως των εις τους Βουλευτάς αναγνωριζομένων ατελειών και ρυθμίσεως θεμάτων αναφερομένων εις τα μέλη του Υπουργικού Συμβουλίου και τους Βουλευτάς». 2.Τη διάταξη της παρ. 2 του άρθρ. 12 του ως άνω Ψηφίσματος. 3.Την ανάγκη για άμεση ρύθμιση των θεμάτων που αφορούν τη διαδικασία βεβαιώσεως και ειδικότερα, επιστροφής του φόρου που αναλογεί στο ποσό της Βουλευτικής αποζημιώσεως, αποφασίζουμε: Ορίζουμε ότι ο φόρος εισοδήματος που, σύμφωνα με τις διατάξεις της παρ. 1 του άρθρ. 5 του Ζ΄ Ψηφίσματος, αναλογεί στο ποσό της Βουλευτικής αποζημιώσεως, βεβαιώνεται με την ακόλουθη διαδικασία: 1.Στο τέλος κάθε χρόνου, καθώς και σε περίπτωση διακοπής της καταβολής Βουλευτικής αποζημιώσεως, η Υπηρεσία του Ειδικού Λογιστηρίου της Βουλής διενεργεί οριστική εκκαθάριση του φόρου εισοδήματος που οφείλεται στο ποσό αυτής της αποζημιώσεως, σύμφωνα με τις διατάξεις της παρ. 1 του άρθρ. 5 του αυτού ως άνω Ψηφίσματος. 2.Σε περίπτωση που το ποσό του φόρου, που έχει παρακρατηθεί από το ποσό της Βουλευτικής αποζημιώσεως, είναι μεγαλύτερο από εκείνο που οφείλεται βάσει της οριστικής εκκαθαρίσεως της προηγουμένης παραγράφου, εκδίδεται, από την Υπηρεσία του Ειδικού Λογιστηρίου της Βουλής, απόφαση, η οποία υπογράφεται από τον Πρόεδρο της Βουλής, με την οποία προσδιορίζεται το ποσό του φόρου που πρέπει να επιστραφεί στο δικαιούχο. 3.Με βάση την ως άνω απόφαση, συντάσσεται από την Υπηρεσία του Ειδικού Λογιστηρίου της Βουλής τετραπλότυπο ατομικό φύλλο εκπτώσεως, σύμφωνα με τις διατάξεις του Β.Δ. 757/1969 «περί της διαρθρώσεως των Δημοσίων Ταμείων, των καθηκόντων του Προσωπικού αυτών, του λογιστικού συστήματος των Δημοσίων Ταμείων, των τηρουμένων υπ’ αυτών λογιστικών και διαχειριστικών βιβλίων και του τρόπου τηρήσεως αυτών, της λειτουργίας εν γένει των Δημοσίων Ταμείων και της ευθύνης των Ταμειακών υπολόγων και των Ταμιακών εν γένει υπαλλήλων». 4.Το κατά τα ανωτέρω τετραπλότυπο ατομικό φύλλο εκπτώσεως αποστέλλεται στο Δημόσιο Ταμείο Γενικών Εσόδων Αθηνών για την εκτέλεσή του και την επιστροφή από το Ταμείο τούτο στο δικαιούχο του επί πλέον ποσού φόρου που παρακρατήθηκε. 5.Η απόφαση αυτή να δημοσιευθεί στην Εφημερίδα της Κυβερνήσεως και να κυρωθεί με νόμο. 